钦定古今图书集成/明伦汇编/官常典/第784卷 > 乔维岳
## 钦定古今图书集成/明伦汇编/官常典/第784卷 > 乔维岳

按《宋史》本传：“维岳，字伯周，陈州南顿人。治三传。周显
德初登第，授太湖主簿。四年，迁平舆令。开宝中，右拾
遗刘稹荐其才，擢为太子中舍，知高邮军，通判扬州，
徙常州。金陵平，又移昇州，改殿中丞。太平兴国初，徙
襄州，俄丁内艰。三年，陈洪进表纳疆土，以其子文显
为泉州留后。朝廷议择能臣关掌郡事，即起维岳为”
通判。会盗起仙游莆田县百丈镇，众十馀万攻城，城
中兵才三千，势甚危急。监军何承矩、王文宝欲尽屠
其民，燔府库而遁。维岳挺然抗议，以为：“朝廷寄以绥
远，今惠泽未布，盗贼连结，反欲屠城，岂诏意哉？”承矩
等因复坚守。既而转运使杨克让率福州兵破贼，围
遂解。诏褒之。归朝，为淮南转运副使，迁右补阙，进为
使。淮河西流三十里曰山阳湾，水势湍悍，运舟多罹
覆溺。维岳规度开故沙河，自未口至淮阴磨盘口，凡
四十里。又建安北至淮澨，总五堰，运舟所至，十经上
下，其重载者皆卸粮而过，舟时坏失粮，纲卒缘此为
奸，潜有侵盗。维岳始命创二斗门于西河第三堰，二
门相距逾五十步，覆以厦屋，设县门积水，俟潮平乃
泄之。建横桥，岸上筑土累石，以牢其址，自是弊尽革，
而运舟往来无滞矣。尝按部至泗州，虑狱法掾误，断
囚至死。维岳诘之法，掾俯伏且泣曰：“有母年八十馀，
今获罪，则母不能活矣。”维岳悯之，因谓曰：“他日朝制
按问，第云转运使，令处兹罪。”卒如其言，获免。维岳坐
赎金百二十，斥罢使职，权知楚州，迁户部员外郎。代还，为度支判官，转本曹郎中，出为两浙转运使，历知
怀州、沧州。会考课京朝官，召还。属真宗以寿王尹京，
精择府僚，留为开封府推官。或言维岳在淮南，决狱
不平允，左右有知其事者，辩之，太宗特加赏异。储闱
建，兼左谕德，转太常少卿。京府事繁，维岳评处详敏，
有王陟为司录，真宗亦称其明干。及践祚，即命维岳
与毕士安权知开封府，拜给事中、知审官院。维岳体
肥年衰，艰于拜趋，陈乞外迁小州。上嘉其静退，特授
海州刺史。咸平初，知苏州。素病风，上以吴中多食鱼
蟹，乃徙寿州，仍命太医驰疗之。四年，卒，年七十六。赠
兵部侍郎，官给其葬。大中祥符中，录其孙世昌献之，
并赐同学究出身。维岳明习吏事，有治剧才。在怀州，
王钦若始举进士，维岳知其贵，又善待陈彭年，自刺
郡运奏为通判，皆称荐之。